R. Zajac, minister zdravotníctva SR: (2004-09-21):
Zmena v zákone nastáva aj v systéme prerozdelenia poistného na verejné zdravotné poistenie. Úprava má zabezpečiť väčšiu angažovanosť a zodpovednosť zdravotných poisťovní pri vymáhaní nedoplatkov poistného na verejné zdravotné poistenie. V návrhu zákona sa uvádza nový inštitút - ročné zúčtovanie poistného na verejné zdravotné poistenie, ktorého účelom je zabezpečiť poistné na verejné zdravotné poistenie zo všetkých príjmov zo závislej činnosti dosiahnutých v príslušnom, nielen kalendárnom mesiaci, ale v celom kalendárnom roku. Návrh zákona napĺňa všetky kritériá solidarity a rovnosti financovania. Systém zdravotného poistenia je solidárny a univerzálny, zdravotné poistenie sa financuje z verejných zdrojov, systém každému poistencovi garantuje slobodný výber zdravotnej poisťovne, odvodové zaťaženie lineárne, od najvyššej hranice trojnásobku priemernej mzdy až po minimálnu hranicu, ktorú reprezentuje minimálna mzda. Za vulnerabilné, zraniteľné skupiny navrhujeme, aby štát platil 4 % z priemernej mesačnej mzdy, čo bude ďaleko presnejšie odzrkadľovať reálnu ekonomiku a možnosti ekonomiky financovať solidárny systém. Som presvedčený, vážené pani poslankyne, páni poslanci, že tento návrh zákona podporíte. Ako druhý si dovolím uviesť návrh zákona Slovenskej republiky, vládny návrh zákona o zdravotných poisťovniach a dohľade nad zdravotným poistením. Ako som už spomínal, platný zákon č. 273/1994 Z. z. o zdravotnom poistení v súčasnosti už nedokáže plniť potreby poistencov, ale ani potreby štátu na fungovanie zdravotného poistenia alebo takpovediac aby sa vyriešil základný rozpor medzi potrebou finančných zdrojov a medzi spotrebou finančných zdrojov. Zdravotné poisťovne sa z dôvodu mäkkých rozpočtových pravidiel spojených aj s nízkou mierou zodpovednosti, vysokou mierou regulácie zo strany štátu a absencie základných nástrojov, základných ekonomických nástrojov nesprávajú ako efektívny nástupca dostupných a kvalitných zdravotných služieb. Existujúci systém zdravotného poistenia už je nepružný, neefektívny a nereparovateľný. Dôkazom toho je, že fungovanie tohto systému sa nezlepšilo ani po niekoľkoročných zásahoch a následných oddlžovacích procedúrach v desiatkach miliárd korún. Naopak, ponukovo predimenzovaný systém, v ktorom neexistuje vytlačenie neefektívneho a nekvalitného poskytovateľa zdravotnej starostlivosti, vytvára čoraz väčšie rozdiely medzi finančnými možnosťami, ktoré odhadujeme zhruba na 6,4 % z HDP, a skutočnými výdavkami, nadbytočnými, ktoré reprezentujú 7,2 % z HDP. Predkladaný návrh zákona je založený na úplne nových princípoch. V prvom rade zavádza tvrdé rozpočtové obmedzenia pre zdravotné poisťovne, prehľadné finančné vzťahy, vlastnícke vzťahy, zákonom predpísané účtovníctvo, systém vnútornej kontroly a systém externej, vonkajšej nezávislej kontroly auditov. Predkladaný návrh zákona vychádza z poznania, že pravidlá ekonomiky sú vo svojej univerzálnosti aplikovateľné za presne definovaných podmienok aj na zdravotné poistenie, čím sa podporuje síce princíp regulácie ako základného nástroja zdravotnej politiky, ale súčasne sa ponecháva vhodná miera súťaživosti medzi zdravotnými poisťovňami, ktoré majú súťažiť nie pri výbere zdravotného poistenia, ale majú súťažiť pri efektívnom nákupe zdravotných služieb. V predkladanom návrhu zákona poistenie sa zveruje spoločnostiam obchodného práva, ktoré na túto činnosť budú musieť dostať povolenie. Pre zdravotné poisťovne je predpísaná právna forma akciovej spoločnosti. Skutočnosť, že sa taká dôležitá činnosť, ako je zdravotné poistenie, zveruje práve spoločnostiam podľa obchodného práva, je odôvodnená potrebou vytvoriť právne prostredie a podmienky, ktoré zaručia, že zdravotné poistenie bude vykonávané odborne, účelne a efektívne. Predložený návrh zákona vytvára také prostredie pre činnosť zdravotných poisťovní, v ktorom zdravotné poistenie bude na základe kvality svojich poistných služieb súťažiť o poistencov a ekonomicky nútiť poskytovateľov k vyššej efektivite. Napriek tomu, že zdravotné poisťovne budú podľa obchodného práva, ich hospodárenie sa musí nutne prejaviť v hospodárení verejného okruhu používanej metodiky ESA 95, bude teda ich hospodárenie mať vplyv na hospodárenie verejných financií. Na zabezpečenie dohľadu a kontroly nad zdravotnými poisťovňami pri vykonávaní verejného zdravotného poistenia na jednej strane, ale aj dohľadu a kontroly nad poskytovateľmi na strane druhej sa zriaďuje úrad, ktorý je právnickou osobou, kde štát odovzdáva úradu zákonom svoje kompetencie, Úrad pre dohľad nad zdravotnou starostlivosťou. Úrad je právnickou osobou a jeho činnosť bude zameraná na nepretržitý dohľad nad dodržiavaním štandardov zdravotnej starostlivosti. Prechod na nový spôsob zdravotného poistenia bude vyžadovať určité prechodné obdobie, počas ktorého sa existujúce zdravotné poisťovne budú musieť pretransformovať na akciové spoločnosti. Predkladaný návrh zákona má dopad na štátny rozpočet vzhľadom na to, že bude nutné zabezpečiť úhradu doteraz vzniknutých pohľadávok zdravotníckych zariadení voči zdravotníckym poisťovniam. Ako tretí predkladám vládny návrh zákona o rozsahu zdravotnej starostlivosti uhrádzanej na základe verejného zdravotného poistenia. Keď som hovoril, že zdravotné poistenie je produkt, ktorý bude financovať solidárne, verejné, univerzálne zdravotné poistenie, zdravotné poisťovne sú inštitúcie, ktoré budú zbierať tieto prostriedky a efektívne vynakladať, potom musíme ešte povedať, čo bude hradené z verejného zdravotného poistenia, a na to slúži zákon o rozsahu. V súlade s programovým vyhlásením vlády, v ktorom si vláda kladie za cieľ vytvoriť stabilné podmienky pre činnosť v zdravotníctve a zastaviť rast dlhu, predkladáme návrh zákona o rozsahu, o úhradách služieb súvisiacich s poskytovaním zdravotnej starostlivosti na základe verejného zdravotného poistenia. Aby sme mohli udržať slovenské zdravotníctvo v prevádzke, musíme eliminovať niekoľko rizikových faktorov. Prvý, postupná zmena štruktúry chorobnosti smerom do vyššieho veku k nákladnejším chorobám, ktoré je spojené s demografickými faktormi starnutia populácie, ktoré je spojené s technologickým pokrokom, kladúcim vyšší nárok na náklady na lieky a vyšetrovaciu techniku a zdravotnícke pomôcky, zvýšenom očakávaní občanov, že keď bude potreba poskytnutia zdravotnej starostlivosti, táto sa im dostane v plnej miere a kvalitne a, samozrejme, všetko je závislé od dostupných zdrojov. Zvyšovanie veku populácie a nárast kritického rizika u tejto populácie musí riešiť každá spoločnosť spôsobom, ktorý umožní seniorom a starším ľuďom tú najkvalitnejšiu zdravotnú starostlivosť v plnom rozsahu. K tomu, aby sme to mohli dosiahnuť, musíme eliminovať tieto riziká, ktoré som vymenoval. Ak má byť systém udržateľný a môže plniť tieto priority, potom nemôže každý poberať bezplatnú zdravotnú starostlivosť v neobmedzenom rozsahu, pretože objem disponibilných zdrojov v každom systéme zdravotníctva, v každej krajine na svete je obmedzený. Určenie rozsahu, v rámci ktorého sa bude zdravotná starostlivosť financovať z verejných zdrojov, závisí od stanovenia priorít, ktoré spoločnosť očakáva od systému solidárneho zdravotného poistenia. Zákon obsahuje univerzálny mechanizmus, ktorý umožňuje rôzne nastavenia rozsahu zdravotnej starostlivosti hradenej z verejných zdrojov podľa toho, aký typ zdravotnej politiky chce tá-ktorá vláda presadzovať. Stanovenie priorít prebieha podľa navrhovaného zákona na dvoch úrovniach. Prvá je úroveň priorít súčasťou zákona, kde je taxatívne vymenované vyše 6 000 chorôb, ktoré budú vždy plne hradené z verejného zdravotného poistenia. Druhá, zoznam chorôb, u ktorých v budúcnosti bude možné uvažovať o istej miere spoluúčasti občana. Bude potrebné zostaviť katalóg výkonov vedúci k zisteniu choroby a katalóg výkonov vedúci k odstráneniu choroby a súčasne nastaviť systém kategorizácie týchto katalógov tak, aby bol dosiahnutý želaný stav, vyššie finančné riziko, vyššie zdravotné riziko musí byť plne kryté z verejného zdravotného poistenia každému občanovi Slovenskej republiky, každému poistencovi na území Slovenskej republiky. Najdôležitejšou vlastnosťou predkladaného zákona je v danej chvíli jeho politická neutralita. Nerobí si zákon ambície iné ako pripraviť univerzálny systém, ktorý bude slúžiť každej vláde na realizovanie jej zdravotnej politiky. Ako štvrtý zákon si dovoľujem predložiť zákon o zdravotnej starostlivosti a službách súvisiacich so zdravotnou starostlivosťou. Cieľom navrhovaného zákona je inovovať pôvodný zákon 277 o zdravotnej starostlivosti z roku ´94 a to jednoznačným spôsobom definovať pojem zdravotná starostlivosť a formy jej poskytovania, povinnosť pri poskytovaní zdravotnej starostlivosti s dôrazom na úpravu informovaného súhlasu na spôsob vedenia zdravotnej dokumentácie, na ponímanie zdravotnej starostlivosti v technickom slova zmysle ako poslania a v etickom slova zmysle ako služba, v etickom slova zmysle ako poslania. Medzi kľúčové ustanovenia nielen z právneho, ale aj z etického hľadiska patria ustanovenia, ktoré upravujú poučenie a informovaný súhlas a to s osobitným dôrazom pri biomedicínskom výskume, sterilizáciách, transplantáciách a iných náročných bioetických výkonoch. Informovaný súhlas musí mať preukázateľnú formu, musí, poskytnutú zdravotnú starostlivosť bez informovaného súhlasu možno poskytnúť iba v prípade poskytovania neodkladnej starostlivosti alebo starostlivosti na základe rozhodnutia súdu. V časti o sterilizáciách navrhovaným zákonom prestáva platiť vyhláška umožňujúca sterilizácie zo zdravotných indikácií. Sterilizácia rozhodne nie je neodkladnou starostlivosťou a možno ju vykonať iba s informovaným súhlasom klienta. Čím sa zabráni neželaným, neobjednaným a niekedy možno aj nie korektným sterilizáciám, ktoré sa na Slovensku robili. Zdravotná dokumentácia a prístup k nej je častým predmetom sporov. Zákon stanovuje, že vedenie zdravotnej dokumentácie je súčasťou zdravotnej starostlivosti a nemôže byť zdravotná dokumentácia predmetom predaja. Návrh zákona prvýkrát v histórii Slovenskej republiky definuje pojem neodkladná zdravotná starostlivosť, pretože to má vplyv na financovanie vzhľadom na to, že neodkladnú zdravotnú starostlivosť musí poskytnúť každý poskytovateľ na území Slovenskej republiky nezávisle od toho, či má, alebo nemá zmluvný vzťah. Osobitným prvkom v návrhu zákona je zavedenie pojmu služby súvisiace so zdravotnou starostlivosťou. Patrí sem v prevažnej miere ubytovanie, stravovanie v nemocnici, neakútna preprava a podobne. Služby súvisiace so zdravotnou starostlivosťou nie sú samotnou zdravotnou starostlivosťou, preto - tak ako to už platí teraz -, je možné ich zaťažiť v menšej a vo väčšej miere poplatkami. Ako piate si dovolím uviesť zákon, návrh zákona o poskytovateľoch zdravotnej starostlivosti, zdravotníckych pracovníkov a stavovských organizáciách. Ak dovolíte k tomuto zákonu, nebudem veľmi široko ho uvádzať vzhľadom na to, že je veľmi dobre preskúmaný aj vami, pani poslankyne a páni poslanci, pretože patrí z pohľadu poskytovateľov k najcitlivejším zákonom. Predkladáme v novej štruktúre a novej obsahovej podobe niektoré ustanovenia z doterajšej právnej úpravy, ale prinášame rozhodujúce zmeny pre systém poskytovania zdravotnej starostlivosti, ktorý by mal zvýšiť samostatnosť a odôvodnil rozhodovania konkrétnych poskytovateľov. Najvýraznejšie zmeny oproti súčasnej právnej úprave sú obsiahnuté v ustanoveniach, ktoré upravujú právne postavenie poskytovateľa, podmienky poskytovania zdravotnej starostlivosti fyzickými osobami a právnickými osobami, sieť poskytovateľov zdravotnej starostlivosti transformáciu jednotlivých zdravotníckych zariadení a postavenie stavovských organizácií v zdravotníctve. V návrhu zákona ďalej upravujeme uznávanie dokladov o odbornej spôsobilosti, vydávanie licencií na výkon samostatnej zdravotníckej praxe, licencií na výkon zdravotníckeho povolania a licencií zodpovedným pracovníkom. Povoľovanie prevádzky zdravotníckych zariadení, ktoré sú v pôsobnosti ministerstva zdravotníctva, ktoré bude ministerstvo vydávať, alebo tých, ktoré sú v pôsobnosti vydávania povoľovacích konaní na úrovni vyššieho územného celku. Významnú časť úpravy tvorí ustanovenie o transformácii štátnych zdravotníckych zariadení na akciové spoločnosti s rôznou účasťou štátu, čím sa zabezpečí proces odštátňovania zdravotníckych zariadení, ktorý sa začal v roku 1992. Novým spôsobom definujeme verejnú minimálnu sieť, verejnú sieť poskytovateľov a postavenie jednotlivých účastníkov v tejto sieti. Kým verejná sieť predstavuje poskytovateľov, s ktorými má zdravotná poisťovňa uzatvorenú zmluvu o poskytovaní zdravotnej starostlivosti, t. j. neobmedzuje počet poskytovateľov, verejná minimálna sieť, najmenší možný počet poskytovateľov, ktorým ešte zabezpečí kvalitu a dostupnú zdravotnú starostlivosť každému poistencovi na území Slovenskej republiky. Tento zákon doznal aj najväčšie zmeny. V rámci môjho úvodného slova to už môžem dnes povedať, v rámci vám predloženej správy gestorského výboru, pretože bol podrobený aj najväčšiemu tlaku poskytovateľov s tým, že poskytovatelia, myslím, že v tých pozmeňujúcich návrhoch to je dobre vidieť, vzniká ešte jedna komora pre poskytovateľov typu klinickí psychológovia, logopédi, asistenti, fyzioterapeuti a ďalšie skupiny. Ako posledný si dovolím uviesť návrh zákona o záchrannej zdravotnej službe a o zmene a doplnení niektorých zákonov. Predkladaný návrh zákona zabezpečuje v prvom rade poskytnutie neodkladnej zdravotnej starostlivosti, ktorú zabezpečuje rýchla zdravotnícka pomoc alebo záchranná služba. V situáciách, keď je ohrozené zdravie a život osoby a je úlohou záchrannej zdravotnej služby, ktorá je podľa zákona č. 129/2002 súčasťou integrovaného zdravotného systému, záchranného systému, jednou zo základných zložiek integrovaného záchranného systému, je preto nevyhnutné zabezpečiť efektívne pôsobenie záchrannej služby ako súčasť integrovaného záchranného systému, ale súčasne zabezpečiť dostupnosť tejto záchrannej služby v časových limitoch na európskej úrovni. Návrh zákona je úzko prepojené so zákonom o poskytovateľoch zdravotnej starostlivosti, zdravotníckych pracovníkov v stavovských organizáciách v zdravotníctve a o zmene a doplnení niektorých zákonov predkladaných ako súčasť balíka reformných zákonov. Predkladaný zákon v súlade so zákonom 129/2002 o integrovanom záchrannom systéme upravuje organizáciu a povinnosti záchrannej služby tak, aby bola kompatibilná s ostatnými zložkami integrovaného systému a bola schopná plniť svoje úlohy, ktoré jej zo zákona vyplývajú. Záchranná zdravotná služba sa bude zabezpečovať prostredníctvom operačných stredísk zriadených ako rozpočtové organizácie ministerstva zdravotníctva a operačných stredísk poskytovateľov zdravotnej starostlivosti, ktorí budú prevádzkovať ambulancie záchrannej zdravotnej služby na základe povolenia vydaného ministerstvom zdravotníctva. Záchrana ľudského života je jednou z priorít našej spoločnosti, vybudovanie kvalitného a rýchleho systému záchrannej služby je predpokladom záchrany života občanov a ich dôvery v zdravotný systém. Vážené pani poslankyne, páni poslanci. Uviedol som šesť takzvaných reformných zákonov v poradí, ako bolo dohodnuté na politickom grémiu, a požiadam vás vždy pri každom hlasovaní o podporu týchto zákonov. Ďakujem pekne.